Charlotte Broman Mølbæk (SF), 2024-04-23:
Tak for det, formand, og tusind tak til alle deltagerne i debatten her.
Jeg synes på mange måder, at vi igen bliver bekræftet i, at når vi snakker om handicapområdet, er der rigtig mange, der faktisk brænder for det her.
Vi kan lære af andre landes erfaringer med lige præcis også en handicappolitisk handlingsplan, og vi kan skabe vores egen, så vi kan bryde de eksisterende barrierer og forhindre, at nye opstår.
For at sikre en effektiv implementering af handlingsplanen foreslås det faktisk også med forslaget, at vi nedsætter en styregruppe.
Det kunne være noget af det, vi kunne arbejde videre med ind i en beretningskontekst, så vi har repræsentanter fra de offentlige myndigheder og civilsamfundet, der kan sikre en bred forståelse af tiltaget.
I SF ønsker vi et samfund, hvor alle kan deltage, og hvor ligebehandling er målet for politikken.
Vi ønsker en handicappolitisk plan, der gør det muligt for alle borgere både at deltage og bidrage.
Vi bliver nødt til at indrette vores samfund på en måde, hvor det bliver muliggjort i langt højere grad, end vi ser i dag.
Det er det, vi ønsker med det her forslag.
Vi skal fremme ligebehandling og bekæmpe diskrimination, og det skal gøres ved at have nogle konkrete, klare og målbare indikationer og målsætninger, så vi har mulighed for at følge op på tiltagene.
For når der er mangel på data og i øvrigt også i forhold til, hvad vi bruger økonomien på, så fjerner vi faktisk også muligheden for, at vi kan sætte politisk ind, og det er måske også det, jeg kan være lidt nervøs for der sker på det her område.
Socialområdet er i mange år blevet kendt for ikke at have en systematisk opsamling af data, og vi bruger det ikke på den måde, som vi gør på mange andre områder, f.eks. beskæftigelses- eller undervisningsområdet, så det er et udfordret område.
Jeg er lidt ærgerlig over, at forslaget i dag bliver taget lidt som gidsel i forhold til de frustrationer, der er i forhold til nogle forhandlinger, som ikke alle er inviteret til.
Jeg forstår godt frustrationerne over det, men jeg kunne godt have tænkt mig, at vi kunne have arbejdet med det her og forhandlet om det her forslag, som i virkeligheden er et af mange af vores forslag til, hvordan vi gerne vil styrke og forbedre områderne.
Det er blevet kaldt useriøst af én taler, og det kan man godt synes det er, hvis ikke man kun fremlægger det helt store, men det er ét forslag ud af mange, som vi synes kan give rigtig god mening på vejen mod at styrke de mange områder, som mennesker med handicap faktisk udfordres af.
Jeg kunne godt tænke mig og håber på, at vi også herinde fra Christiansborg kan samle os bredt på tværs af politiske partier og være sammen om at have nogle seriøse visioner for lige præcis handicapområdet, for at mennesker med handicap netop skal have meget bedre mulighed for at leve et liv på lige vilkår med os andre.
Det kommer vi til at arbejde videre med.
Den skal jeg nok tage på mig, og jeg håber, at vi kan have en fin dialog om, hvordan vi skaber den tværgående, så det ikke kun bliver isoleret lige under paragrafferne, der ligger på det her område, men at vi faktisk også kan kigge lidt bredere.
Jeg har i hvert fald noteret mig, at i det beslutningsgrundlag, det papir, man har fra regeringen, er det sådan, at man flere gange rent faktisk prioriterer, at flere mennesker med handicap skal i uddannelse og job.
Det kunne da være rigtig fint, hvis vi begynder at samarbejde om det på en bredere palet end bare isoleret set på de forskellige områder.
Det er også intentionen med det her, at det ikke kun er dataindsamling, for det handler faktisk også om, at flere kan få et arbejde og komme i arbejde, at flere kan få en uddannelse, og at flere er aktive i fritidslivet, og det handler om at mindske ensomheden, om fysisk og digital tilgængelighed, lighed i sundhed og diskrimination.
Man skulle herindefra en gang imellem prøve lige at leve det liv og se alle de begrænsninger, der hele tiden er.
Der er begrænsninger i uddannelsessystemerne, og der er begrænsninger, bare man kører uden for døren.
Der er begrænsninger, hvis du også vil have et aktivt liv i civilsamfundet på lige fod med alle andre.